کراچی سے ’لاپتا‘ ہونے والے فہیم بلوچ کا سراغ ایک ہفتے بعد بھی نہ مل سکا
 فہیم بلوچ کی کزن امِ حبیبہ ایڈووکیٹ نے بتایا کہ فہیم بلوچ کو ان کے دفتر سے  26 اگست کو رات ساڑھے آٹھ بجے کے قریب پولیس وردی میں ملبوس تین اہلکار اور تین سادہ لباس افراد اپنے ساتھ لے گئے۔
کراچی — ا اب تک اس بارے میں کوئی ٹھوس پیش رفت نہیں ہوئی ہے۔ انسانی حقوق کی تنظیموں کا کہناہے کہ فہیم بلوچ کو جبری طور پر گمشدہ کیا گیا ہے اور اس کی ذمہ دار صوبائی اور وفاقی حکومت ہے۔ اس مبینہ گمشدگی سے متعلق فہیم بلوچ کی کزن امِ حبیبہ ایڈووکیٹ نے بتایا کہ فہیم بلوچ کو ان کے دفتر سے 26 اگست کو رات ساڑھے آٹھ بجے کے قریب پولیس وردی میں ملبوس تین اہلکار اور تین سادہ لباس افراد اپنے ساتھ لے گئے۔ وائس آف امریکہ سے گفتگو کرتے ہوئے ان کا کہنا تھا کہ فہیم بلوچ کے وہاں موجود دوستوں کے مطابق واقعے سے 15 منٹ قبل کچھ لوگ دفتر آئے اور فہیم بلوچ کے بارے میں پوچھا، جس کے بعد دیگر لوگ بھی وہاں آ ئے اور فہیم بلوچ سے چند سوالات کرنے کے بعد ان سے کہا کہ ان کے صاحب نیچے گاڑی میں موجود ہیں، جو ان سے بھیجی گئی کتابوں کے بارے میں بات کرنا چاہتے ہیں۔ جس کے بعد وہ ان کے ساتھ چلے گئے ، پھر انہیں پولیس موبائل میں بٹھایا گیا اور اب تک ان کی کوئی خبر نہیں مل سکی ہے۔ امِ حبیبہ نے بتایا کہ فہیم کا تمام کام مکمل طور پر علمی نوعیت کا تھا اور ان کے ادارے سے 90 فی صد اردو اور 10 فی صد بلوچی زبان میں کتابیں شائع ہوتی تھیں، جو مارکیٹ میں دستیاب ہیں۔ انہیں کبھی کسی قسم کی کوئی دھمکی نہیں ملی جب کہ وہ خود بھی قانون پسند شہری ہیں اور کبھی قانون ہاتھ میں نہیں لیا۔ فہیم بلوچ کے اس مبینہ اغوا کے واقعے کی ایف آئی آر کراچی کے پریڈی تھانے میں ان کی کزن امِ حبیبہ ایڈووکیٹ کی مدعیت میں درج کی گئی ہے۔ واقعے کی سامنے آنے والی سی سی ٹی وی فوٹیج میں بھی دیکھا جاسکتا ہے کہ مسلح اہلکار اور سادہ کپڑوں میں افراد علم و ادب کے دفتر کی جانب جا رہے ہیں اور واپسی میں ان کے ساتھ فہیم بلوچ بھی ہیں۔ دوسری جانب فہیم بلوچ کی گمشدگی سے متعلق سندھ ہائی کورٹ میں درخواست دائر کی جاچکی ہے، جس پر ہائی کورٹ نے محکمۂ داخلہ سندھ، آئی جی سندھ، ڈی جی رینجرز اور دیگر کو 12 ستمبر کے لیے نوٹس جاری کردیے ہیں۔ فہیم بلوچ کے رشتے داروں کا کہنا ہے کہ انہیں امید ہے کہ عدالت سے انہیں انصاف ملے گا۔ واضح رہے کہ علم و ادب پبلشر زملکی سطح پر ایک معروف پبلشنگ ہاؤس ہے، جہاں بلوچی اور اردو ادب، زبان پر تحقیقی کتابیں شائع کی جاتی ہیں۔ فہیم بلوچ جو لالہ فہیم بلوچ کے نام سے بھی جانے جاتے ہیں ، کا تعلق بلوچستان کے ضلع پنجگور کے علاقے وشبود سے بتایا جاتا ہے۔ وہ 2016 سے اس پبلشنگ ہاؤس کے مینیجر ہونے کے ساتھ ’صدائے بلوچستان ڈاٹ کام‘ اور سہ ماہی’ گدان پنجگور‘ کے ایڈیٹر بھی ہیں۔ انسانی حقوق کمیشن پاکستان (ایچ آر سی پی) نے بھی مطالبہ کیا ہے کہ فہیم بلوچ کو فوری طور پر رہا کیا جائے اور ان کے باضابطہ قانونی کارروائی کے حق کا تحفظ کیا جائے۔ ایچ آر سی پی کی چیئرپرسن حنا جیلانی کا کہنا تھا کہ دوسری جانب صوبائی حکومت کے ترجمان سے اس معاملے پر مؤقف لینے کی کوشش کی گئی لیکن ان کا جواب موصول نہیں ہوا۔ علاوہ ازیں سندھ حکومت اور دیگر قانون نافذ کرنے والے اداروں کی جانب سے بھی فہیم بلوچ سے متعلق کوئی معلومات نہیں دی گئی ہیں۔ البتہ پولیس حکام نے نام ظاہر نہ کرنے کی شرط پر بتایا کہ اغوا کے واقعے کی تفتیش کی جا رہی ہے۔ا س بارے میں بعض گواہوں کے بیانات بھی ریکارڈ کیے گئے ہیں۔ تاہم انہوں نے اس بات سے اتفاق کیا کہ اب تک کوئی ٹھوس پیش رفت نہیں ہوسکی ہے۔ واضح رہے کہ انسانی حقوق کی تنظیمیں یہ الزام عائد کرتی آئی ہیں کہ جبری گمشدگیوں میں پولیس اور خفیہ ایجنسیوں کے اہلکار بھی ملوث ہوتے ہیں۔ تاہم وفاقی و صوبائی حکومتی اور فوجی حکام جبری گمشدگیوں کے عمل سے مکمل انکار کر تے آئےہیں۔